text: صورة لباب الرصافة – التقاء منطقة الحقل و الرصافة.
text: #000004
text: انا ولدت وعشت برميلان تقريباً للصف العاشر بحكم عمل والدي بالشركة السورية للنفط.من شوي دورت ع غوغل عن رميلان, و اغلب النتائج متعلقة بالتغيرات السياسية و العسكرية الي مرت ع المدينة, و تأثير هالشي ع انتاج النفط, ما لقيت لا صور ولا حتى مواد بتعبر عن هالمدينة و أهلها, الصورة الموجودة حالياً بتبين المدينة المنهكة, العشب منشر بالشوارع, و واضح انو مافي اهتمام فيها, ببالي في صورة كتير حلوة لرميلان و لهيك حبيت اكتب هالتدوينة.
text: #000005
text: المدينة تأسست لما تم اكتشاف النفط بالمنطقة, و تطورت من كونها حقول نفطية الى مدينة سكنية للعاملين في حقول النفط, اخر إحصائية قدرت عدد سكانها بـ 12 الف تقريباً.
text: #000007
text: المدينة ساعد ع تصميمه و تخطيطها السوفييت, و كان في حي كامل بالمدينة اسمو (حارة الروس) كنا نفكر كلون روس هنيك, و لكن لما كبرنا عرفنا انو في سكان من دول الاتحاد السوفييتي المختلفة برميلان مو بس روسيا.
text: #000008
text: غير انو كان في موظفين برميلان سوفييت, كمان كتار من الي درسوا بالاتحاد السوفييتي و بقية دول اوربا الشرقية خصوصاً بمجالات النفط توظفوا برميلان و كانوا متزوجين من مواطنات من دول الاتحاد السوفيتي.
text: #000009
text: لما تعيش بمدينة عدد سكانها 12 الف نسمة بس، فحتماً السكان راح يكونوا قراب كتير و بيعرفوا بعض، و اذا في حدا ما بتعرفه, فأكيد احد افراد عائلتك بيعرفه, كمان اذا في حدا ما بتعرفه, فيك تسأل فلان ابوه باي دائرة بيشتغل, و مجرد ما عرفت باي دائرة, فيك تفتح دفتر التلفونات المنظم الي كانت تصدره المدينة بشكل سنوي, و تحصل معلومات اكتر عنو.رميلان كانت مدينة نموذجية بكل معنى الكلمة، لحد هاللحظة ما سمعت عن مثال لمدينة بيشبه رميلان الا مدينة Izhevsk بروسيا, و الي فيها المعمل الي بيصنع كلاشنكوف بحسب احد الأشخاص الي عاش فيها و صدف انو اشتغلنا سوا هون بأمريكا.
text: #000011
text: السوفييت اثروا بشكل كبير على تصميم مدينة رميلان و تصميم دائرة الحياة هنيك, من الأكل للمدارس للثقافة لكل شي.رميلان كانت مفتوحة حصراً لموظفي شركة النفط, يعني محدا فيه يشتري بيت او عقار برميلان, المدينة كلها مملوكة من الدولة, حتى سوق التجزئة و المحلات التجارية كلها مملوكة للدولة.
text: #000012
text: لهيك محدا كان بيدفع اجار بيت مثلاً او محدا بيتملك البيت الي عاش فيه عقود. هي كانت وحدة من اقسى الحقائق الي عشتها، انو خلص بعد وفاة والدي صار لازم نطلع من رميلان خلال فترة قصيرة كتير. بالإضافة لانو ما في تكلفة للعقارات, ما كان في شي اسمو فاتورة كهرباء, مي, تلفون او تدفئة, و ع سيرة التدفئة, رميلان و من لما وعيت عليها كان فيها بنية تحتية جبارة للتدفئة, كل البيوت موصولة بشبكة تدفئة عبر محطات حرارية بتضخ مياه مغلية للبيوت و لشبكة الشوفاجات الي بتدفي البيوت هي.
text: #000013
text: هاد الإحساس بالأمان الي كان متوفر لاطفال هالمدينة غالباً مو متواجد باي مكان تاني.السيارات برميلان قصة مشابهة لقصة العقارات، اكيد مو ممنوع تشتري سيارة خاصة, و لكن الغالبية برميلان عندهم سيارات دولة, كنت تلاقي سيارات روسية موديل 56 بعدها شغالة و عم تطحش طحش, و كنت تلاقي سيارات موديل سنتها, طبعاً المسؤول الأعلى بياخد السيارة الأفضل و هيك لتوصل للي ما عندو سيارة.
text: #000015
text: الأكل برميلان كان مجاني، و كان يوصلنا كل يوم الصبح ع باب البيت, خضرة, خبز, نواشف, لحوم و كلشي! حتى معلبات, كان في نظام يومي, يعني كل يوم بتوصل مواد خام مختلفة عن اليوم الي بعده, و لكن الكل كان يستلم نفس الأكل, لهيك فيكم تتوقعوا انو تشموا نفس ريحة الطبخ من كل بيت, 11 الف نسمة عم ياكلوا نفس الأكل. ذات الشي ينطبق ع الطبابة و الصيدلية, كلها مملوكة من وزارة النفط و كلها كانت مجانية.
text: #000016
text: الموضوع ما كان محصور بنفس الأكل، موظفي رميلان كمان كان يحصلوا على حصة سنوية من التياب, تخيلوا مثلاً رميلان وزعت جواكيت لموسم معين, ثاني يوم المدينة لابسة نفس الجاكيت.. جد كان المنظر رهيب.طبعاً لما حدا بدو يروح لمدينة شوي اكبر، يزور أقرباء او يغير جو، فـ القامشلي كانت الوجهة الكبيرة كتير لهالحدا, و لحتى توصل للقامشلي بإمكانك تحجز كرسي بالباصات المجانية الي بتحركها المدينة باتجاه القامشلي (80 كم) كل يوم.
text: #000017
text: المدينة كان فيها مركز ثقافي، و كانت جد مركز ثقافي ظريف، كان يعملوا معارض فنية, مسرحيات, أفلام, و كل سنة كان يجي السيرك الروسي ليعمل عروض بالمدينة, بتذكر و انا بالابتدائي حضرت مسرحية ما بتذكر شو كان اسمها, بس كانت لسعد الله ونوس و كان موجود بمسرح المركز الثقافي. فوق مسرح المركز الثقافي كان في لافتة كبير مكتوب عليه (اليد المنتجة هي اليد العليا في دولة البعث) مع صورة حافظ الأسد ع اليمين، وصورة تانية ع اليسار.
text: #000018
text: النوادي الرياضية بالمدينة ماكانت مزح ابداً, نادي رميلان للطائرة وصل للدرجة التانية بوحدة من السنين, و برميلان تدربت تاكيوندوا بشكل يومي على مدار ست سنين, برميلان كمان حضرت اول مبارة طائرة للسيدات, الملاعب كانت بكل مكان بالمدينة, و المدينة كانت تصرف منيح ع البنى التحتية الرياضية للمدينة.المدينة فيها بيوت معمرة بالكامل من القرميد الأحمر، بيوت مميزة، فيلات, شوارع واسعة, من اجمل تفاصيل رميلان هو التنظيم العمراني للمدينة و تنوع اشكال الأبنية (اوكي مو كتير بس ماشي الحال).
text: #000019
text: طبقية رميلان كانت شوي غريبة, الها علاقة بمستوى التعليم تبع رب الاسرة, يعني المهندس وضعه شوي احسن من وضع المو مهندس هي من ناحية, من ناحية تانية, نواب مدير الحقل, رؤساء الدوائر كانوا يركبوا سيارات حديثة, و يمكن بيوت مرحرحة شوية اكتر.بأخر الأيام الأوضاع الاقتصادية تحسنت كتير بالبلد و مع انفتاح البلد صار في قوة شرائية بهالمدينة الصغيرة، لهيك توسعت قرية بجانب رميلان اسمها معبدة و تحولت لـ (السوق الحرة) تبع المدينة، بحكم كونها خارجة عن سلطة وزارة النفط. فتحت غوغل ماب من فترة و صرت قارن بين حجم معبدة و رميلان, ياللهول معبدة اكبر من رميلان.
text: #000022
text: كنت محظوظ انو بسبب هالمدينة كان عندي وصول للكومبيوتر وشوية كتب لاتعلم عليها ببداية التسعينيات، بتذكر اول مرة اشتغلت ع كومبيوتر كان بالـ 93 ع نظام تشغيل 3.11. المدينة كانت تشجع هالموضوع والشركة كانت تعطي قروض لشراء الكومبيوترات المنزلية.محظوظ الي عاش برميلان, و جزء كبير من ذاكرتي الحلوة مرتبطة برميلان و بكل تفاصيلها, و كتير من اصدقائي الي تفرطعوا برات سوريا ع تواصل معهم دائماً.
text: #000023
text: كيف تغلبت على مشكلة الـ CPU = 100% مع سيرفر MySQL؟
text: #000024
text: رميلان, مدينتي الي بتذكرها بالشكل التالي
  كيف تغلبت على مشكلة الـ CPU = 100% مع سيرفر MySQL؟
  Iraq shuts down internet so let’s talk about it
  Whitepaper on: The current status of Self-Driving Trucks and its challenges
  هل الاختراق جريمة بألمانيا؟ شو هي تعاريف و تحديدات الاختراق بالمانيا؟ شو ممكن تتصرف في حال تعرضت للاختراق؟
text: #000033